«Η επανάσταση του 1821»

**Κορκοβίλη Αναστασία – Ουρανία**

Διακόσια χρόνια σε γνωρίζω από την όψη

της ιστορίας να κοσμείς το σκηνικό

που της σκλαβιάς το σάβανο έχεις διώξει

και γαλανόλευκο έχεις ράψει νυφικό.

Κι αν τα διακόσια χρόνια είναι λίγα

κι είναι μισά από τα χρόνια της σκλαβιάς

παιάνα έκαναν το θούριο του Ρήγα

και μέγα πάνθεον το χάνι της Γραβιάς

Σαν αγιοκέρι συντηρούσαν την ελπίδα

μαζί η Ρούμελη, το Αιγαίο και ο Μωριάς

καζάνι που ‘βραζε ολάκερη η πατρίδα

 κλωσούσε χρόνια του αυγό της λευτεριάς

Συμβόλαιο τιμής ήταν η μπέσα

ντροπή και όνειδος η στάμπα του ραγιά

ήταν ακόνι στο σπαθί του Παπαφλέσσα

γίναν σπιρούνι στο Ψαρή του Πανουργιά

Παραμερίστηκαν τα άσπρα και τα μαύρα

μπήκαν στην άκρη οι λύπες και χαρές

στο χωνευτήρι της μονής στην Αγία Λαύρα

 ρίχτηκαν όλες της φυλής οι διαφορές

Στην Άγια Τράπεζα και πάνω στο ευαγγέλιο

σταύρωσαν όπλα και σπαθιά οι οπλαρχηγοί

της επανάστασης έβαλαν το θεμέλιο

για να ‘ρθει η λευτεριά σε αυτή τη γη.

Γονατιστοί μπρος σε Θεό και ανθρώπους

έλαβαν το αντίδωρο και τη μεταλαβιά

κι είπαν για να ‘ρθει η λευτεριά σ’ αυτούς τους τόπους

καλλίτερα ο θάνατος απ’ την πικρή σκλαβιά.

Το νέο το στείλε στον Όλυμπο ο Βαρδάρης

ξύπνησε όλα του τ’ αγρίμια ο Χελμός

θαλασσοπούλια πέταξαν και το ‘μαθε ο Κανάρης

το ‘κανε στίχους ο Διονύσιος Σολωμός

Μπαρούτι το καναν γρεκοί στη Δημητσάνα

βόλια να στείλουν του Ανδρούτσου στη Γραβιά

βόλια του Διάκου τα παιδιά στην Αλαμάνα

για τον αγώνα και τη μαύρη τη σκλαβιά

Κολοκοτρώνης φώναξε γεμάτος περηφάνια

για το ρωμιό ο ντεμενάς είν’ αίσχος και ντροπή

εμείς δεν γονατίζουμε στα τουρκικά φιρμάνια

κεφάλι που προσκύνησε θα πρέπει να κοπεί

Μαντατοφόροι το ‘φεραν και στον Καραϊσκάκη

άστραψε η Αράχοβα, βρόντησε ο Παρνασσός

ξυπνήστε ορέ τους φώναξε και έστριψε το μουστάκι

γιατί η σκλαβιά είναι θάνατος κι η λευτεριά χρυσός

Τούρκος στρατιώτης του ‘φερε μαντάτο του θανάτου

πώς ο σουλτάνος πρόσταξε για να παραδοθεί

ο Καραϊσκάκης γέλασε και έπιασε τ’ άχαμνα του

σύρε και πες τ’ αφέντη σου πως έχει τρελαθεί

Θεριό ο Σουλτάνος λύσσαξε, κάλεσε τους Πασάδες

σφάξτε τους όλους πρόσταξε ψήστε τους στη θρακιά

και φέρτε τα κεφάλια τους τους άπιστους ραγιάδες

που τόλμησαν και σήκωσαν κεφάλι στην τουρκιά

Μάζεψε ορέ Δράμαλη το πιο μεγάλο ασκέρι

πεζούς και καβαλάρηδες και τράβα στο Μωριά

να νιώσουν οι γκιαούρηδες το τουρκικό μαχαίρι

έμαθα ξεσηκώθηκαν και θέλουν λευτεριά

Στα Δερβενάκια στήσανε του Δράμαλη καρτέρι

στα Δερβενάκια άνοιξαν της νίκης τα φτερά

έγιναν τάφος και έθαψαν το τούρκικο τ’ ασκέρι

εκεί είχε η δόξα ραντεβού με τον Νικηταρά.

Σκυλιά και όρνια σκόρπισαν του Δράμαλη τα χνάρια

λάφυρα όπλα και σπαθιά σπαρμένα εδώ και εκεί

μοσχοβολούσαν λευτεριά τα τούρκικα κουφάρια

γιατί ο Τούρκος ζωντανός μύριζε φυλακή.

Σαν τον αγέρα απλώθηκε της λευτεριάς η φήμη

στη Ρούμελη, στην Ήπειρο, στο Αιγαίο στα νησιά

μάθημα δώσαν λευτεριάς στο τουρκικό θρασίμι

πώς τούτα τ’ άγια χώματα δεν είν’ για μοιρασιά

Η λευτεριά σαν θρονιαστεί στου ήρωα τη σκέψη

δεν του θαμπώνει τη ματιά η αχλή του κουπετού

του σκλαβωμένου η καρδιά ακόμα κι αν κιοτέψει

θα βρίσκει πάντα δύναμη στα λόγια του Χριστού

Ελλάδα μου που χάρισες το φως στην οικουμένη

και του βαρβάρου έφεξες να δει στα σκοτεινά

δεν σου ταιριάζει να σε λεν ωραία κοιμωμένη

για σένανε τα χερουβείμ ψάλλουν το Ωσαννά

Τρανοί της γης μεριώσετε το άδικο από μπρος μου

του αντρειωμένου δεν κρατάς τα βλέφαρα σκυφτά

λάθος τα λογαριάσατε τα θαύματα του κόσμου

τα μέτρησα και είναι 8. Δεν είναι πια 7.